**«Каспий теңізінің қазақ ғылыми-зерттеу институты» коммерциялық емес акционерлік қоғамын құру туралы**

Қазақстан Республикасының Үкiметi **ҚАУЛЫ ЕТЕДІ:**

1. Жарғылық капиталына мемлекет жүз пайыз қатысатын «Каспий теңізінің қазақ ғылыми-зерттеу институты» коммерциялық емес акционерлік қоғамы (бұдан әрі – КеАҚ) құрылсын.

2. Каспий теңізінің қазақстандық секторында Каспий теңізінің табиғи ресурстарын сақтау және олардың өсімін молайтуға бағытталған қоршаған ортаға мониторинг және ғылыми-зерттеу жұмыстарын жүргізу, сонымен қатар, Каспий теңізі маңындағы мемлекеттердің ғылыми-зеттеу институттары және ұйымдарымен ынтымақтасты нығайту КеАҚ қызметінің негізгі нысанасы болып айқындалсын.

3. КеАҚ жарғылық капиталы республикалық бюджеттің есебінен 300 000 000 (үш жүз миллион) теңге көлемінде қалыптастырылсын.

4. Қазақстан Республикасы Қаржы министрлiгiнiң Мемлекеттік мүлік және жекешелендіру комитеті Қазақстан Республикасы Су ресурстары және ирригация министрлігімен бiрлесiп, заңнамада белгіленген тәртіппен:

1) КеАҚ жарғысын бекітуді;

2) мемлекеттік тіркеу үшін КеАҚ атынан құжаттарға қол қоюға, қаржы-шаруашылық қызметті жүзеге асыруға және басқару органдары құрылғанға дейін үшінші тараптардың алдында олардың мүдделерін білдіруге уәкілетті тұлғаны сайлауды;

3) КеАҚ әділет органдарында мемлекеттік тіркеуді;

4) Қазақстан Республикасы Су ресурстары және ирригация министрлігіне КеАҚ акцияларының мемлекеттік пакетіне иелік ету және пайдалану құқығын беруді;

5) осы тармақтан туындайтын өзге де шараларды қабылдауды қамтамасыз етсін.

5. Қоса беріліп отырған Қазақстан Республикасы Үкіметінің кейбір шешімдеріне енгізілетін толықтырулар бекітілсін.

6. Осы қаулы қол қойылған күнінен бастап қолданысқа енгізіледі.

|  |  |
| --- | --- |
| **Қазақстан Республикасының Премьер-Министрі** | **Ә. Смайылов** |

|  |  |
| --- | --- |
|  | Қазақстан Республикасы Үкіметінің 2023 жылғы « » \_\_\_\_\_\_\_\_ № қаулысымен бекітілген |

**Қазақстан Республикасы Үкіметінің кейбір шешімдеріне енгізілетін толықтырулар**

1. «Акциялардың мемлекеттік пакеттеріне мемлекеттік меншіктің түрлері және ұйымдарға қатысудың мемлекеттік үлестері туралы» Қазақстан Республикасы Үкіметінің 1999 жылғы 12 сәуірдегі № 405 қаулысында:

көрсетілген қаулымен бекітілген акцияларының мемлекеттік пакеттері мен қатысу үлестері республикалық меншікте қалатын акционерлік қоғамдар мен шаруашылық серіктестіктердің тізбесінде:

«Маңғыстау облысы» деген бөлім мынадай мазмұндағы реттік нөмірі 236-12-жолмен толықтырылсын:

«236-12. ««Каспий теңізінің қазақ ғылыми-зерттеу институты» коммерциялық емес акционерлік қоғамы».

2. «Республикалық меншіктегі ұйымдар акцияларының мемлекеттік пакеттері мен мемлекеттік үлестеріне иелік ету және пайдалану жөніндегі құқықтарды беру туралы» Қазақстан Республикасы Үкіметінің 1999 жылғы 27 мамырдағы № 659 қаулысында:

көрсетілген қаулымен бекітілген иелік ету және пайдалану құқығы салалық министрліктерге және өзге де мемлекеттік органдарға берілетін республикалық меншік ұйымдарындағы акциялардың мемлекеттік пакеттерінің және қатысудың мемлекеттік үлестерінің тізбесінде:

«Қазақстан Республикасы Су ресурстары және ирригация министрлігіне» деген бөлімде мынадай мазмұндағы реттік саны 407-1 жолмен толықтырылсын:

«407-1. «Каспий теңізінің қазақ ғылыми-зерттеу институты» коммерциялық емес акционерлік қоғамы».

3. «Қазақстан Республикасы Су ресурстары және ирригация министрлігінің кейбір мәселелері» Қазақстан Республикасы Үкіметінің 2023 жылғы 4 қазандағы № 863 қаулысында:

Аталған қаулымен бекітілген Қазақстан Республикасы Су ресурстары және ирригация министрлігінің Ережесіне:

Министрліктің және оның ведомстволарының қарамағындағы ұйымдардың тізбесі:

1 тармағын 1-1) тармақшасын келесі мазмұнда толықтыру:

«1-1) «Каспий теңізінің қазақ ғылыми-зерттеу институты» коммерциялық емес акционерлік қоғамы».